張明遠自持其所居萃勝亭記來求詩爲賦三篇  其一
作者：馮時行
朝代：宋

paragraphs: 靜躁固異秉，出處良一途。
巖前東來人，翻然應時須。
赫赫帝者師，去與赤松俱。
鐘鼎與林泉，天以私吾儒。
窮達俛仰間，取捨亦須臾。
曲士胸臆窘，屈伸自囚拘。
長往信已隘，不休諒其愚。
倚天霜崖姿，岱表張延符。
桂棟辛荑楣，超然結雲廬。
花草粲綺羅，清飈發笙竽。
岡巒爲肺腑，煙霞相友于。
逍遥以徜徉，聊可與爲娛。
伏櫪萬里心，勿作山澤癯。